钦定古今图书集成/明伦汇编/皇极典/第295卷 > 汉东〈刘黑闼〉
## 钦定古今图书集成/明伦汇编/皇极典/第295卷 > 汉东〈刘黑闼〉

《唐书刘黑闼传》：“黑闼，贝州漳南人。嗜酒，喜蒲博，不治
产亡赖，父兄患苦之。与窦建德少相友，建德每资其
费，黑闼所得辄尽，建德亦弗之计。隋末亡命，从郝孝
德为盗，后事李密为裨将。密败，王世充掳之，以其武
健，补马军总管，镇新乡。时李世𪟝陷于窦建德，建德
使攻新乡，掳黑闼献之，建德用为将，封汉东郡公。黑”
闼与诸盗游，素强武，多徂诈。建德有所经略，常委以
斥候，阴入敌中觇虚实，每乘隙奋奇兵，出不意，多所
摧克，军中号为神勇。武德四年，建德败，还匿漳南，杜
门不出。会高祖召建德故将范愿、董康买、曹湛、高雅
贤，将用之。愿等疑畏，谋曰：“王世充举洛阳降，骁将杨
公卿、单雄信之徒皆夷灭。今召吾等，若西入关，必无
全。且夏王于唐固有德，往禽淮安王、同安公主，皆厚
遣还之。今唐得夏王，即加害，我不以馀生为王复仇，
无以见天下义士。”于是谋反，卜所主刘氏吉，共往见
故将刘雅告之，雅不从，众怒，杀雅去。范愿曰：“汉东公
黑闼果敢，多奇略，宽仁容众，恩结士卒。吾尝闻刘氏
当王，今欲收夏王亡众，集大事，非其人莫可。”乃之漳
南，谒黑闼以告。黑闼喜，椎牛飨士，得兵百馀人。袭漳
南县，破之。贝州刺史戴元祥、魏州刺史权威合埶讨
击，元祥等皆败死，收其器械，有众千人。建德故时左
右稍归之，兵寖盛，乃设坛漳南祭建德，告以举兵意，
自称大将军，陷历亭，杀守将王行敏。饶阳贼崔元逊
攻陷深州，杀刺史裴晞应之。兖州贼徐圆朗亦相连
和，遂取瀛州，攻定州，残之。乃移檄赵、魏。建德将吏往
往杀令尉附贼，北连高开道，势雄张，进至宗城，众数
万。黎州总管李世𪟝战败，走洺州，黑闼追之，步卒五
千皆覆，世𪟝挺身免。乃以王琮为中书令，刘斌为中
书侍郎，遣使北结突厥颉利。颉利遣俟斤宋邪那率
骑从之，军大振。不半年，尽有建德故地。高祖诏秦王
及齐王元吉讨之。五年，黑闼陷相州，号“汉东王”，建元
天造。以范愿为左仆射，董康买兵部尚书，高雅贤为
左领军，王小胡为右领军。召建德僚属，悉复用之，都
洺州。秦王率兵次汲，数困贼，进下相州。棣州人复杀
刺史叛归黑闼。二月，秦王破之于列人，取洺水，使总
管罗士信守之。黑闼攻陷洺水，士信死。王阻水为连
营，分奇兵绝其馈路。黑闼数挑战，坚壁不为动。三月，
贼粮尽，王度必决战，豫壅洺水上流，敕吏曰：“须贼度，
亟决之。”黑闼果率骑二万绝水阵，与王师大战，众渍
水，𣊻至，贼众不得还，斩首万馀级，溺死数千。黑闼与
范愿等以残骑奔突厥山东。平秦王还。黑闼藉突厥
兵，复入寇，攻定州，旧将曹该、董康买先逃鲜虞，聚兵
应之。帝以淮阳王道元为河北总管，与原国公史万
宝讨贼，战下博，败绩，道元死于阵，万宝轻骑逸，繇是
河北复叛归贼。黑闼仍都洺州。九月，略瀛州，杀刺史。
诏齐王元吉击之，不进。又诏皇太子督兵并力，频战
皆捷。十二月，皇太子、齐王悉兵战馆陶，黑闼大败，引
军走，蹑北至毛州。黑闼整众，背永济渠阵，纵骑搏之，
贼赴水死者数千，黑闼遁去。骑将刘弘基追蹙，贼不
得休。明年正月，驰至饶阳，骑能属者才百馀，困且馁。
黑闼所署总管崔元逊迎拜，延之入，黑闼不许。元逊
固请，且泣，乃进城下。元逊馈之方饭，车骑诸葛德威
勒兵前，黑闼骂曰：“狗辈负我！”遂执诣皇太子所斩之。
德威举郡降，山东遂定。馀党及突厥兵间道亡，定州
总管双士洛邀战，破平之。初，秦王建天策府，其弧矢
制倍于常。逐黑闼也，为突厥所窘，自以大箭射却之。
突厥得箭传观，以为神。后馀大弓一、长矢五，藏之武
库。世宝之，每郊丘重礼，必陈于仪物之首，以识武功
云。